### NN 2/2018 (5.1.2018.), Odluka o općinskim porezima Općine Konjščina

Općina Konjščina

87

Na temelju članka 35. Zakona o lokalnoj i područnoj (regionalnoj) samoupravi (»Narodne novine« br. br. 33/01, 60/01, 129/05, 109/07, 125/08, 36/09, 150/11, 144/12, 19/13 i 137/15), članka 20. stavak 1. Zakona o lokalnim porezima (»Narodne novine« br. 115/16) i članka 35. Statuta Općine Konjščina (»Službeni glasnik Krapinsko-zagorske županije« broj 08/13), Općinsko vijeće Općine Konjščina na svojoj 4. sjednici održanoj 7. kolovoza 2017. godine donijelo je

ODLUKU

O OPĆINSKIM POREZIMA OPĆINE KONJŠČINA

1. OPĆE ODREDBE

Članak 1.

Ovom se Odlukom propisuju vrste poreza koji pripadaju Općini Konjščina, obveznici plaćanja, porezna stopa i osnovica, stope i visina poreza te način obračuna i plaćanja poreza u skladu sa Zakonom o lokalnim porezima (»Narodne novine« broj 115/16).

2. VRSTE POREZA

Članak 2.

Ovom odlukom Općina Konjščina uvodi sljedeće poreze:

1. prirez porezu na dohodak

2. porez na potrošnju

3. porez na kuće za odmor

4. porez na korištenje javnih površina.

Općina Konjščina dužna je uvesti i naplaćivati porez na nekretnine.

Prirez porezu na dohodak

Članak 3.

Prirez porezu na dohodak plaća se na porez na dohodak od:

1. nesamostalnog rada

2. samostalne djelatnosti

3. imovine i imovinskih prava

4. kapitala

5. osiguranja

6. drugog dohotka.

Članak 4.

Vrste poreza na dohodak, obračun, način i rokovi plaćanja poreza na dohodak i oslobađanja poreza na dohodak propisani su Zakonom o porezu na dohodak (»Narodne novine« 115/16) i primjenjuju se kod utvrđivanja prireza porezu na dohodak.

Članak 5.

Obveznik poreza na dohodak je fizička osoba koja ostvaruje dohodak u Republici Hrvatskoj, a ima prebivalište ili uobičajeno boravište na području Općine Konjščina i obveznik je poreza na dohodak prema Zakonu o porezu na dohodak.

Članak 6.

Prirez porezu na dohodak obvezan je obračunati, obustaviti i na propisani uplatni račun uplatiti poslodavac (isplatilac dohotka) istodobno sa isplatom dohotka.

Članak 7.

Osnovica prireza porezu na dohodak je porez na dohodak.

Članak 8.

Prirez porezu na dohodak plaća se po stopi od 10%.

Članak 9.

Prirez porezu na dohodak uplaćuje se na uplatne račune prema važećoj Naredbi o načinu uplaćivanja prihoda proračuna, obveznih doprinosa te prihoda za financiranje drugih javnih potreba.

Članak 10.

Pravne i fizičke osobe i drugi isplatioci dohotka dužni su, na zahtjev upravnih tijela Općine Konjščina, dostaviti podatke, odnosno omogućiti uvid u poslovne knjige zbog prikupljanja podataka potrebnih za utvrđivanje poreza i prireza na dohodak.

Porez na potrošnju

Članak 11.

Porez na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića plaća se po stopi od 3%.

Članak 12.

Bezalkoholnim pićima u smislu članka 11. ove Odluke smatraju se prirodni voćni sokovi (juice) kao i sva osvježavajuća gazirana bezalkoholna pića te mineralne i gazirane vode, osim kave i čaja.

Članak 13.

Obveznici poreza na potrošnju su pravne i fizičke osobe koje pružaju ugostiteljske usluge na području Općine Konjščina.

Članak 14.

Osnovicu poreza na potrošnju iz članka 11. ove Odluke čini prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Članak 15.

Porez na potrošnju porezni obveznik obračunava i iskazuje na propisanom obrascu te predaje do 20. dana u mjesecu za prethodni mjesec u Upravni odjel – Odsjek za financije Općine Konjščina.

Članak 16.

Porez na potrošnju porezni obveznik dužan je platiti do posljednjeg dana u mjesecu za prethodni mjesec uplatom na žiro-račun proračuna Općine Konjščina korištenjem odgovarajuće šifre prihoda i matičnog broja za pravne osobe i OIB-a za fizičke osobe.

Porez na kuće za odmor

Članak 17.

Porez na kuće za odmor plaćaju pravne i fizičke osobe koje su vlasnici kuća za odmor. Vlasništvo nad nekretninom dokazuje se posjedovnim listom, kupoprodajnim ili darovnim ugovorom, rješenjem o nasljeđivanju te drugim vlasničkim ispravama.

Ako ima više suvlasnika na nekretnini iz stavka 1. ovog članka obveznici su svi suvlasnici razmjeno njihovom udjelu. U slučaju da se suvlasnici pismeno suglase, zbog njihovih osobnih razloga, porez se u cijelosti može razrezati samo jednom suvlasniku.

Članak 18.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Članak 19.

Kućom za odmor ne smatraju se gospodarske zgrade koje služe za smještaj poljoprivrednih strojeva, oruđa i drugog pribora te za skladištenje i čuvanje poljoprivrednih proizvoda koji služe za potrebe domaćinstva.

Članak 20.

Porez na kuće za odmor plaća se prema metru četvornom korisne površine kuće za odmor godišnje i to:

1. za kuće do 50 godina starosti 8,00 kuna po m2 korisne površine

2. za kuće preko 50 godina starosti 5,00 kuna po m2 korisne površine.

Ako kuća za odmor nije u cijelosti uređena za korištenje, osnovica za razrez poreza je površina uređenog prostora.

Članak 21.

Porez na kuće za odmor ne plaća se u sljedećim slučajevima:

(1) Na kuće za odmor koje se ne mogu koristiti zbog:

– ratnih razaranja

– prirodnih nepogoda (poplava, potres, požar)

– starosti i trošnosti.

(2) Na kuće za odmor za vrijeme dok su u njima smješteni izbjeglice i prognanici.

(3) Na odmarališta u vlasništvu jedinica lokalne i područne (regionalne) samouprave koja služe za smještaj djece u dobi do 15 godina.

Članak 22.

Porez na kuće za odmor plaća se u roku 15. dana od dana dostave rješenja u korist proračuna Općine Konjščina.

Porez na korištenje javnih površina

Članak 23.

Porez na korištenje javnih površina plaćaju pravne i fizičke osobe koje koriste općinske javne površine za obavljanje sezonske, privremene ili povremene poduzetničke djelatnosti.

Pod javnom površinom u smislu stavka 1.ovog članka smatraju se zemljišta unutar građevinskog područja koja su, u skladu s prostornim planom, namijenjena općoj uporabi kao: ulice, trgovi, parkovi, igrališta i druge prometne i zelene površine.

Članak 24.

Osnovica za obračun poreza na korištenje javnih površina je metar četvorni javne površine.

Članak 25.

Visina poreza na korištenje javnih površina utvrđuje se kako slijedi:

1. Za korištenje javne površine koja se koristi cijele godine ili sezonski (najmanje 3 mjeseca u tijeku godine) plaća se 60,00 kuna po m2 mjesečno.

2. Za privremeno ili povremeno korištenje javne površine (jedan do dva dana u tjednu) plaća se 5,00 kuna po m2 površine dnevno.

Članak 26.

Za korištenje javne površine zaključuje se ugovor s korisnikom (obveznikom) naročito u slučaju točke 1. članka 25., dok se u slučaju točke 2. članka 25. naplata može izvršiti i unaprijed ili na licu mjesta od strane ovlaštene osobe.

Članak 27.

U slučaju kade se zaključuje ugovor o korištenju javne površine porez se plaća najkasnije do 15. u mjesecu za prethodni mjesec na temelju dostavljenog zaduženja.

Članak 28.

Porez na korištenje javne površine ne plaćaju Udruge građana uz prethodno odobrenje Jedinstvenog upravnog odjela Općine Konjščina.

Porez na nekretnine

Članak 29.

Posebnom odlukom Općinskog vijeća Općine Konjščina urediti će se predmet oporezivanja, porezni obveznici, utvrđivanje, naplata i druga pitanja vezana uz porez na nekretnine, sukladno Zakonu o lokalnim porezima (»Narodne novine« 115/16).

3. OBRAČUN I NAPLATA POREZA

Članak 30.

Poslove u vezi s razrezom poreza i naplatom poreza iz ove Odluke, osim prireza na porez na dohodak, obavlja Jedinstveni upravni odjel – Odsjek za financije Općine Konjščina.

Članak 31.

Poslovi u vezi s utvrđivanjem i naplatom prireza porezu na dohodak povjeravaju se Poreznoj upravi, područnom uredu u Zlataru.

Članak 32.

Kada obveznik poreza i prireza porezu na dohodak dospjeli porez i prirez na porez na dohodak ne plati u propisanom roku pristupit će se prisilnoj naplati po odredbama Općeg poreznog zakona.

4. PRIJELAZNE I ZAVRŠNE ODREDBE

Članak 33.

Danom stupanja na snagu ove odluke prestaje vrijediti »Odluka o općinskim porezima i o prirezu porezu na dohodak« objavljena u »Narodnim novinama« 109/01 i u »Službenom glasniku Krapin­-
 sko-zagorske županije« broj 17/01, 5/02, 23/10, 35/14.

Članak 34.

Ova odluka stupa na snagu osmoga dana od dana objave u »Službenom glasniku Krapinsko-zagorske županije«, a objavit će se i u »Narodnim novinama«.

Klasa: 410-20/17-01/1

Urbroj: 2211/04-1-17-3

Konjščina, 7. kolovoza 2017.

OPĆINA KONJŠČINA

Predsjednik Općinskog vijeća
 Ivica Crneković, v. r.